《雪中张仲庠惠十诗老懒不能追逐戏答古风兼简陈伯茂》
宋代·章甫

爱君诗好韵倔奇，快如天马不容羁。惜君有钱不沽酒，尽日苦吟难疗饥。

我生真成错料事，陈子生涯略相似。敢持短兵与君接，笑我老来长退怯。

空山一夜雪盈阶，轩窗晃耀如瑶台。尊中尚喜有馀绿，红潮两颊心悠哉。

安得万里江，变作葡萄醅。笑呼姮娥共起舞，夜阑更酌北斗杯。

一醉三千年，从教海水扬尘埃。妻孥笑我言，此乐恐未谐，典衣且复沽茅柴。

淮南有薄田，与汝归去来。愿身长健眉长开，好插梅花醉几回。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。